b'\n_START_ARTICLE_\nEster Formosa i Plans\n_START_SECTION_\nTraject\xc3\xb2ria art\xc3\xadstica\n_START_PARAGRAPH_\nEster Formosa \xc3\xa9s filla del poeta Feliu Formosa i de l\'actriu Maria Plans. Art\xc3\xadsticament i en la seva faceta com a  actriu, Ester Formosa va tenir la seva pr\xc3\xb2pia companyia amb la que va actuar al Teatre Lliure, en obres com "Estr\xc3\xa9s d\'amor" (1994) o "Ad\xc3\xa9u per sempre" (1995). Tamb\xc3\xa9 va actuar a s\xc3\xa8ries de televisi\xc3\xb3 a TV3 com Nissaga de poder (en el personatge de Pietat) i fou popular amb el seu personatge "La Cany\xc3\xad" creat el 1988 amb \xc3\xa8xit durant algunes temporades en gira per Espanya en diferents espectacles teatrals ("Doncs qu\xc3\xa8 voleu que hi faci" el 1989, "Jo no em quedo per vestir sants" el 1990, "Con diez ca\xc3\xb1ones por banda" el 1992). El 1996 deixa el teatre definitivament per a dedicar-se a la can\xc3\xa7\xc3\xb3 i a la doc\xc3\xa8ncia._NEWLINE_Pel que fa a la seva faceta musical com a int\xc3\xa8rpret, la cantant ha col\xc2\xb7laborat entre altres artistes amb Francesc Pi de la Serra, S\xc3\xadlvia Comes, Toti Soler, Adolfo Osta, Marisa Sannia, Elena Ledda, Quilapay\xc3\xban, Maurici Villavecchia, Amelia Muge o \xc3\x81ngel Pereira. _NEWLINE_Als seus projectes s\'acompanya de m\xc3\xbasics amb els que crea atmosferes especials damunt l\'escenari, com ella diu, donant valor a la interpretaci\xc3\xb3 i a la lletra de les can\xc3\xa7ons escollides en el seu repertori, conjugant diferents g\xc3\xa8neres per\xc3\xb2 amb un clar component literari, endinsant-se tamb\xc3\xa9 en la can\xc3\xa7\xc3\xb3 tradicional mediterr\xc3\xa0nia o en la can\xc3\xa7\xc3\xb3 sud-americana o la poesia, expressant-se en diferents lleng\xc3\xbces, ja sigui en catal\xc3\xa0, castell\xc3\xa0, franc\xc3\xa8s, itali\xc3\xa0, portugu\xc3\xa8s o sard, entre d\'altres, per\xc3\xb2 sempre en una interpretaci\xc3\xb3 intimista, creant un di\xc3\xa0leg espontani entre veu i m\xc3\xbasica, una complicitat que es transmet a l\'espectador._NEWLINE_L\'octubre del 2007, Ester Formosa canta amb la cantant italiana Marisa Sannia a l\'espectacle compartit amb el t\xc3\xadtol Ria\' Ria\' Ester Formosa & Marisa Sannia caminen pel fons de la mar estrenat al Festival Temporada Alta de Girona, projecte que qued\xc3\xa0 interromput per la mort de l\'artista italiana l\'abril del 2008._NEWLINE_El 28 de febrer del 2009 enregistra el seu primer disc en directe Formosa per Formosa. Ester canta Feliu en concert dins la programaci\xc3\xb3 del Festival Barnasants 2009, a la Sala Luz de Gas de Barcelona, disc que s\'edita a finals del 2009._NEWLINE_Del 25 de mar\xc3\xa7 al 4 d\'abril del 2010 estrena al Teatre C\xc3\xadrcol Mald\xc3\xa0 de Barcelona el seu espectacle conjunt amb Miquel G\xc3\xb2rriz: "Berl\xc3\xadn. Tribut a l\'\xc3\xb2pera de tres rals" de Bertold Brecht i Kurt Weill, amb direcci\xc3\xb3 de Maurici Villavecchia i amb Horacio Fumero i Mathew Simon en la formaci\xc3\xb3 musical._NEWLINE_Del 26 d\'octubre al 6 de novembre del 2011 presenta el seu espectacle "Thank you Satan" al Teatre Lliure de Gr\xc3\xa0cia a Barcelona, amb un repertori d\'adaptacions en catal\xc3\xa0 de can\xc3\xa7ons de L\xc3\xa9o Ferr\xc3\xa9 i temes in\xc3\xa8dits de l\'escriptor Joan Casas i Fuster, autor tamb\xc3\xa9 de les adaptacions de Ferr\xc3\xa9, amb m\xc3\xbasica de Maurici Villavecchia, Horacio Fumero i Matthew Simon, amb qui Ester Formosa comparteix escenari un cop m\xc3\xa9s, enregistrant-se el concert per a un nou disc en directe que s\'edita el 2012. _NEWLINE_El 2012 presenta el seu nou espectacle conjunt amb Adolfo Osta, porta per t\xc3\xadtol "La vida, anar tirant" i \xc3\xa9s dedicat a la can\xc3\xa7\xc3\xb3 d\'autor i la poesia. Tamb\xc3\xa9 el 2012 inicia una col\xc2\xb7laboraci\xc3\xb3 amb el duet sard de can\xc3\xa7\xc3\xb3 popular Elva Lutza, enregistrant el tema "Complas de Purim" en el primer disc del duet i cantant can\xc3\xa7ons sefardites en un espectacle conjunt per diversos escenaris._NEWLINE_ El 2012 Ester Formosa fixa la seva resid\xc3\xa8ncia a Sardenya, on segueix col\xc2\xb7laborant amb els Elva Lutza, amb els que publica el disc "Cancionero" en 2018.'